ഗുരുവായൂര് ടെമ്ബിള് സിറ്റി : മാസ്റ്റര് പ്ലാന് തയ്യാറാക്കുവാന് നിര്ദേശം ഗുരുവായൂര് ടെമ്ബിള് സിറ്റിയാക്കാനുള്ള മാസ്റ്റര് പ്ലാന് തയ്യാറാക്കാന് ദേവസ്വം കമ്മിഷണര് ബിജു പ്രഭാകര് നിര്ദേശിച്ചു.ദേവസ്വത്തിലെയും നഗരസഭയിലെയും ഉദ്യോഗസ്ഥരെ വിളിച്ചുവരുത്തിയാണ് ഇക്കാര്യം മുന്നോട്ടുവെച്ചത്. ദേവസ്വം കമ്മിഷണറായി ചുമതലയേറ്റശേഷം ആദ്യമായി ഗുരുവായൂരിലെത്തിയതായിരുന്നു അദ്ദേഹം. ദേവസ്വം ചെയര്മാന് കെ.ബി. മോഹന്ദാസ്, ഭരണസമിതിയംഗം എ.വി. പ്രശാന്ത്, അഡ്മിനിസ്ട്രേറ്റര് ടി. ബ്രീജാകുമാരി, നഗരസഭാ സെക്രട്ടറി പി.എസ്. ഷിബു എന്നിവരുമായി കമ്മിഷണര് ചര്ച്ച നടത്തി. കെ.എസ്.ആര്.ടി.സി. സ്റ്റാന്ഡില്നിന്ന് ക്ഷേത്രത്തിലേക്കുള്ള വഴി വീതികൂട്ടി റോഡാക്കാന് ഉദ്ദേശിക്കുന്നതായി അദ്ദേഹം അറിയിച്ചു. കെ.എസ്.ആര്.ടി.സി.യുടെ മാനേജിങ് ഡയറക്ടര് ചുമതല കൂടിയുള്ളതിനാല് അദ്ദേഹത്തോട് ഇക്കാര്യം എന്.കെ. അക്ബര് എം.എല്.എ. സൂചിപ്പിച്ചിരുന്നു. ഗുരുവായൂര് ദേവസ്വത്തിലെ ഭരണസംവിധാനത്തിന് പ്രൊഫഷണലിസം പോരെന്ന് കമ്മിഷണര് അഭിപ്രായപ്പെട്ടു. ദേവസ്വത്തിലെ കാവല്ക്കാര്ക്ക് വയര്ലെസ് സംവിധാനമില്ലാത്തത് ഇതിന്റെ ഉദാഹരണമാണെന്നും അദ്ദേഹം ചൂണ്ടിക്കാട്ടി. ഉദ്യോഗസ്ഥ സംവിധാനങ്ങളും മാറേണ്ടതുണ്ട്.ഭക്തര്ക്ക് കൂടുതല് പശ്ചാത്തലസൗകര്യമൊരുക്കുന്നതരത്തില് കൂടുതല് പദ്ധതികള് ആവിഷ്ക്കരിക്കണമെന്ന് അദ്ദേഹം ദേവസ്വം ഭരണസമിതിക്ക് നിര്ദേശം നല്കി. The post ഗുരുവായൂര് ടെമ്ബിള് സിറ്റി : മാസ്റ്റര് പ്ലാന് തയ്യാറാക്കുവാന് നിര്ദേശം first appeared on MalayalamExpressOnline.